**TERMÉKFEJLESZTŐI PÁLYÁZAT**

A marosvásárhelyi CATTUS cég tevékenysége során bőrgyógyászatban használt UV lámpákat fejleszt és gyárt. A munkafolyamatokban egyszerre van jelen kreativitási, innovációs, fejlesztési és művészeti tevékenység.

Pályázati kiírásunkkal, olyan új gyártási- és szolgáltatási tevékenységeket keresünk, melyekkel kiegészíthetjük a saját termékeink és tevékenységeink körét.

Pályázni olyan termékötletekkel lehet, amelyek figyelembe veszik az ökológiai- és gazdasági fenntarthatóságot. Lehetőség szerint ezek kéznél lévő anyagból, elemi technikákkal, kis értékű beruházást igényeljenek.

1. A PÁLYÁZATI KIÍRÁS CÉLJA:

**Bőrgyógyászatban használt fotóterápiás UV-készülék tervezése.**

Diákok vagy diákcsoportok jelentkezését várjuk mechatronika, automatizálás, alkalmazott informatika, számitástechnika illetve gépészmérnöki szakokról (ajánlott a vegyes csoport).

A projekt-el szembeni elvárások:

1.) technikai szempontból a kívánt termék műszaki újdonságtartalommal rendelkezzen

2.) a projektben megcélzott termék, orvosi szempontból hasznosítható legyen

2. A PÁLYÁZATI ANYAGNAK TARTALMAZNIA KELL:

* **Jelentkezés**: Formanyomtatvány kitöltése (amely tartalmazza a pályázó személy vagy csapat adatait, elérhetőségeit) és egy rövid szakmai CV-t *(pdf formátumban)*
* a koncepciós rajzokat, az alapvető méreteket, a látványrajzot és a műleírást
* a termék prototípusát (kész mintáról fotó, jól értelmezhető terv vagy prezentáció)

3. A PÁLYÁZAT LEFOLYÁSA

A pályázat két fordulós. Az első fordulóban a zsűri kiválasztja azokat a munkákat, amelyeket kivitelezésre alkalmasnak tart. A második fordulóban (a döntőben) a kiválasztott és kivitelezésre javasolt tervek megvalósítása a CATTUS cég, illetve a tervező közötti közös egyeztetéssel történik. A pályázónak vállalnia kell, hogy amennyiben terve az első fordulóban kiválasztásra kerül, a CATTUS céggel együttműködik.

4. A PÁLYAMUNKA ELKÉSZÍTÉSI KRITÉRIUMAI, PARAMÉTEREI

Az alkotókat arra kérjük, hogy terveiket a következő kritériumok figyelembevételével készítsék el:

- A terv orvosi eszköz elkészítésére irányuljon, ami megfelelő arányban tartalmazhat elektromos vagy mechanikai alkotóelemeket

- Az egyes terveket maximum 6 oldalas A4-as méretű, 150 dpi felbontású pdf - formátumban kérjük elküldeni a következő e-mail címre: marton@cattus-medical.ro

5. A PÁLYÁZAT DÍJAZÁSA, ANYAGI HÁTTERE:

A döntőbe jutott pályázatok között **2.500 RON** kerül szétosztásra egyenlő arányban, azaz mind az 5 döntőbe jutott sikeres pályázat a 2. forduló elején egyenként 500 RON –t kap.

A 2. fordulóban(döntőben) - figyelembe véve a pályázók helyezését - felosztásra kerül **3.000 RON** az első 3 helyezett között a következőképpen:

* I helyezett: 1500 RON
* II helyezett: 1000 RON
* III helyezett: 500 RON

A pályázati keret a CATTUS cég támogatásaként kerül kiosztásra.

Az új termék a CATTUS cég termékkörét bővíti, de a termék tervezője/ötletadója is feltüntetésre kerül az értékesítés során.

6. A PÁLYÁZAT ELBÍRÁLÁSA:

A beérkezett pályázatok több fordulóban kerülnek értékelésre:

 **1. forduló: Tervek beküldése 2015 november 12. – 2015 december 11.**

Az elbíráló zsűri tagjai a bírálati szempontoknak megfelelően kiválasztja azokat a pályázatokat, amelyek minden formai és tartalmi feltételnek megfelelnek.

Pontozni fogják – lásd a Bírálati szempontokat - kiemelt helyen az eredetiséget, designt, innovációs ötletet, funkcionalitást.

A zsűri döntése a Sapientia honlapján lesz közzé téve legkésőbb 2015 december 15-én. Fellebbezésre nincs lehetőség.

Az 5 legtöbb pontszámot kapott termékötlet bekerül a döntőbe.

**2. forduló(döntő): Kivitelezés 2015 december 16. – 2016 február 24.**

 A második forduló során a kivitelezésre kijelölt munkákat kell elkészíteni. Erre a folyamatra a kivitelezőnek és a tervezőnek a 2015 december 16. és 2016 február 24. közötti időszak áll a rendelkezésére.

 A döntőbe jutott csapatoknak 2015 december 16-án 14 órától cégünk székhelyén (Dózsa György út 74/1 szám) bemutatjuk a gyártási részleget, ahol a prototípusok elkészülnek. A prototípusok előállításának költségeit a Cattus cég vállalja.

A forduló végén, az előző fordulóban kiválasztott termékötletek újra elbírálásra kerülnek, és figyelembe véve a megvalósult prototípusokat, terveket (azaz a megvalósításhoz szükséges anyag- és eszközigényeket), a zsűri rangsorolja ezeket, majd kiosztja a díjakat.

Az elbíráló zsűri tagjai:

* Budai Sándor – CATTUS cég, ügyvezető igazgató
* Papp Márton – CATTUS cég, gépészmérnök
* Szántó Ágota – CATTUS cég, gazdasági szakértő
* Fazakas Tas Árpád – CATTUS cég, projekt manager
* Dr. Popa-Müller Izolda – Sapientia EMTE, adjunktus

Bírálati szempontok:

* funkcionalitás
* praktikusság (felhasználóbarát)
* eredetiség, innovációs ötlet
* design
* a kornak megfelelő technológiát lehet beleépiteni (pl. okostelefon alkalmazás)
* megvalósítható a termék

Pontozás: minden kritériumra 0 - 10 pont.

A pályázat beadásának és értékelésének ütemezése:

A terveket 2015 december 11-ig várjuk e-mailben: marton@cattus-medical.ro

Az első forduló eredményéről 2015 december 15-ig értesítjük a pályázókat.

A nyertes pályázatok listáját 2016 február 27-én tesszük közzé a Sapientia internetes oldalán.

A díjazásban nem részesülő termékötletek védelméről cégünk gondoskodik: az ötleteket archiváljuk ugyan, ám kijelentjük, hogy a hozzáférés harmadik személy részére nem megengedett. Kijelentjük továbbá, hogy az ötleteket - amennyiben nem került a pályázó a díjazottak közé - nem használja fel cégünk! (lásd pályázati szabályzat – adatvédelmi nyilatkozat).

7. TOVÁBBI INFORMÁCIÓK:

Az alapítvány konzultációs lehetőséget biztosít a pályázók részére. A pályázattal kapcsolatban felmerült kérdések a marton@cattus-medical.ro e-mail címre küldhetőek el, melyeket 1 munkanapon belül megválaszolunk.

Személyes konzultációs napok Papp Márton mérnökkel (előzetes egyeztetés szükséges a marton@cattus-medical.ro e-mail címen, vagy a 0743-154.501 telefonszámon!).

Időpont: minden szerdán 11:00 - 15:00 között

Helyszín: CATTUS cég székhelye, Dózsa György út 74/1 szám (a Kaufland-tól 150 méterre)

\*\*\*